ORDE do 25 de outubro de 2024 pola que se fai pública a ampliación da dotación orzamentaria e do prazo de xustificación para a concesión das axudas establecidas na Orde do 29 de decembro de 2023 pola que se establecen as bases reguladoras para a concesión, en réxime de concorrencia non competitiva, das subvencións para o fomento do emprendemento en economía social (programa Aprol-Economía social) e se convocan para o ano 2024 (códigos de procedemento TR802G e TR802J).
Consellería de Emprego, Comercio e Emigración — III. Outras disposicións — 31/10/2024

Mediante a Orde do 29 de decembro de 2023, da Consellería de Promoción do Emprego e Igualdade (DOG núm. 23, do 1 de febreiro de 2024), establecéronse as bases reguladoras para a concesión de subvencións, en réxime de concorrencia non competitiva, coa finalidade de fomentar a incorporación de persoas desempregadas e persoas traballadoras temporais a cooperativas e sociedades laborais, e procedeuse á súa convocatoria para o ano 2024.
A citada orde establece no seu artigo 4, no cal se recolle o financiamento, que estes importes poderán verse modificados ou incrementados con fondos da Comunidade Autónoma de Galicia ou da Administración do Estado como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais, todo iso de acordo co artigo 30 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
En consecuencia, como existen dotacións que poden ser utilizadas para os mesmos fins, procedentes de fondos finalistas do Estado, remanentes doutras convocatorias e doutros proxectos do mesmo programa e servizo, e coa finalidade de facer chegar as axudas ao maior número posible de persoas ou entidades beneficiarias, conforme o establecido no artigo 30 do Decreto 11/2009, do 8 de xaneiro, cómpre ampliar o importe total dos créditos destinados ás axudas que se van conceder ao abeiro dos programas I e II de fomento do emprendemento en economía social regulados na Orde do 29 de decembro de 2023.
Así pois, de acordo co exposto e co establecido na Lei 9/2007, do 13 de xuño, de subvencións de Galicia, no Decreto 11/2009, do 8 de xaneiro, polo que se aproba o seu regulamento, así como nos preceptos básicos da Lei 38/2003, do 17 de novembro, xeral de subvencións, e no Real decreto 887/2006, do 21 de xullo, polo que se aproba o Regulamento xeral de subvencións, e en virtude das atribucións que me foron conferidas,
Artigo 1.
Incremento do financiamento
Increméntase en 966.500,00 euros o importe total destinado á concesión das axudas ao abeiro dos programas I e II da Orde do 29 de decembro de 2023, da Consellería de Emprego, Comercio e Emigración, pola que se establecen as bases reguladoras para a concesión, en réxime de concorrencia non competitiva, das subvencións para o fomento do emprendemento en economía social (programa Aprol-Economía social) e se convocan para o ano 2024 (DOG núm. 23, do 1 de febreiro de 2024). Deste xeito, o crédito da convocatoria queda establecido en 5.966.500,00 €, coa seguinte distribución:
– Programa I: 3.222.250,00 € (44.04.324C.470.0).
– Programa II: 2.744.250,00 € (44.04.324C.470.1).
Este incremento da dotación orzamentaria aténdese con fondos finalistas do Estado remanentes doutras convocatorias e doutros proxectos do mesmo programa e servizo. Estes créditos, mediante a autorización das oportunas modificacións orzamentarias, foron transferidos ao código de proxecto 2016 00306.
Artigo 2.
Prazo de solicitudes
Esta modificación non afecta os prazos establecidos para a presentación de solicitudes na Orde do 29 de decembro de 2023 pola que se establecen as bases reguladoras para a concesión, en réxime de concorrencia non competitiva, das subvencións para o fomento do emprendemento en economía social (programa Aprol-Economía social) e se convocan para o ano 2024.
Artigo 3.
Prazo de xustificación das accións subvencionables
A data máxima de presentación da solicitude de pagamento e xustificación das accións subvencionables será a que se sinale na resolución de concesión e, como máximo, o 29 de novembro de 2024, sempre e cando permita ao órgano concedente verificar o cumprimento dos requisitos fixados nas bases reguladoras dentro do exercicio orzamentario correspondente, en virtude do disposto no artigo 45.5 do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia.
Disposición derradeira.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 25 de outubro de 2024